
POEZII 


După melci 


(1921) 


Dintr-atâţia frați mai mari: 
Unii morţi, 

Alţii plugari; 

Dintr-atâţia frați mai mici: 
Prunci de treabă, 

Uzi, peltici, 

Numai eu răsad mai rău 
(Mai năuc, mai nătărău). 
Dintr-atâţia (prin ce har?), 
Mă brodisem un hoinar. 


Eram mult mai prost pe-atunci... 


Când Păresimii, prin lunci, 
Răspândeau pietriș de-albine, 
Ne părea la toţi mai bine: 
Ţânci ursuzi, 

Desculţi și uzi, 

Fetişcane 

(Cozi plăvane), 

Înfăşate-n lungi zăvelci, 

O porneau în turmă bleagă, 
Să culeagă 

Ierburi noi, crăițe, melci... 


Era umed în bordei... 
Și tuleam și eu cu ei 


I 


Tot aşa o dată, iar, 
La un sfânt prin Făurar, 


Ori la Sfinţii Mucenici, 
Târla noastră de pitici 
Odihnea pe creastă, sus. 
Eu voinic prea tare nu-s. 
Și din fugă, 

Subt o glugă 

De-aluniş, pe-o buturugă 
Odihnii 

Și eu curând... 


Vezi, atunci mi-a dat prin gând 
Că, tot stând și alegând 

Jos, în vraful de foi ude, 

Prin lăstari și vrejuri crude, 

S-ar putea să dau de el: 

Melcul prost, încetinel... 

Din ungher adânc, un gând 

Îmi şoptea că melcul blând 

Subt mormânt de foi, pe-aproape, 
Cheamă omul să-l dezgroape... 


Şi pornii la scormonit 
(Cu noroc, căci l-am găsit). 


Era, tot, o mogâldeaţă: 

Ochi de bou, dar cu albeaţă. 

Între el și ce-i afar' 

Strejuia un zid de var. 

"Ce să fac cu el aşa ?" 

Vream să-l văd cum se dezghioacă, 
Pui molatec, din ghioacă ; 

Vream să-l văd cum iar învie 
Somnoros din colivie... 


Și de-a lungul, pe pământ, 
M-aşezai ca să-l descânt: 
"Melc, melc, 


Cotobelc, 

Ghem vărgat 

Și ferecat ; 

Lasă noaptea din găoace, 
Melc nătâng, și fă-te-ncoace ; 
Nu e bine să te-ascunzi 
Subt păreţii grei și scunzi ; 
Printre vreascuri cerne soare, 
Colţi de iarbă pe răzoare 
Au zvâcnit, și muguri noi 
Pun pe ramure altoi. 

Melc, melc, 

Cotobelc, 

Iarna leapădă cojoace, 

Și tu încă subt găoace ! 
Hai, ieşi 

Din cornoasele cămăși ! 
Scoate patru firişoare 
Străvezii, tremurătoare, 
Scoate umede şi mici 
Patru fire de arnici ; 

Și agaţă la feștile 
Ciufulite de zambile 

Sau la fir de mărgărint 
Îmbălatul tău argint... 


Peste gardurile vii 

(Colo-n vii), 

Ori, de vrei, și mai la vale, 
Pe tarlale, 

Hai, întinde brâu de bale... " 


După ce l-am descântat, 
L-am pus jos, 

Și-am aşteptat... 
Înserase mai de-a bine ; 


Crengi uscate, peste mine, 
Bâzâind la vântul strâmb, 
Imi ziceau răstit din drâmb... 


Năzdrăvana de pădure, 
Jumulită de secure, 

Pe furiș 

Și pitiş 

Tot scurta din luminiș. 


Din lemnoase văgăuni, 
Căpcăuni 

Îi vedeam pieziș 

Cum cască 

Buze searbăde de iască ; 


Și, vârtoşi, 

Ochi buboşi 

Înnoptau subt fruntți pestriţe 
De păroase 

Și bărboase 

Joimariţe. 


Și cum stam subt vânt și frig, 
Frânt cârlig, 

Iscodind cu ochii treji 

Mai în sus de brână drumul 
Unde seara ţese fumul 
Multor mreji, 

Pe subt vreascuri văzui bine 
Repezită înspre mine 

O gușşată cu găteji. 


Chiondorâș 

Căta la cale ; 

De pe şale, 

Când la deal şi când la vale, 


Curgeau betele târâş. 

lar din plosca ei de gușe 

De mătuşe 

Auzeai cum face "hârrşi" ... 

Plâns prelung, cum scoate fiare, 
Plâns dogit, 

Când vreun șarpe-i muşcă gheara, 
Muget aspru și lărgit, 

De vuia din funduri seara... 


Mi-a fost frică, şi-am fugit ! 
II 


Toată noaptea viscoli... 

În sat încă n-ajunsesem, 
Că porni, duium, să vie 

O viforniţă târzie 

De Păresimi. 

Vântura, stârnind gâlceavă, 
Albă pleavă ; 

Și cădeau şi mărunţei 

Bobi de mei... 

(Ningea bine, cu temei). 


În bordei, 

Foc vârtos mânca năprasnic 
Retevei. 

Pe colibă, singur paznic, 
M-au lăsat c-un vraf de pene... 
Eu... le culegeam alene ; 
Moșul lene 

Tot venea de prin poiene, 
Să-mi dea genele prin gene, 
Și, trudit, 

Lângă vatră prigorit, 
Privegheam prelung tăciunii, 


Umbre dese, 

Ca păunii, 

Îmi roteau prin hornul şui 
Leasa ochilor verzui... 

Şi-mi ziceam în gând : 

"Dar el, 

Melcul, prost, încetinel ? 
Tremură-n ghioacă, vargă, 

Nu cumva vrun vânt să-l spargă ; 
Roagă vântul să nu-l fure 

Și să nu mai biciuiască 

Bărbi de mușchi, obraji de iască 
Prin pădure. 

Roagă vântul să se-ndure." 


De la jarul străveziu, 
Mai târziu, 

Somnoros venii la geam. 
(Era-nalt, nu ajungeam.) 
Dar prin sticla petecită 
Și prin gheaţa încâlcită 
Fulgera când des, când rar, 
Prăpădenia de afar ; 
Podul lumii se surpase, 
Iar pe case, 

Până sus, peste colnic, 
Albicioase 

Și foioase, 

Cădeau cepi de arbagic. 


Mi-adusei atunci aminte 
C-auzisem mai-nainte 
De o noapte între toate 
Urgisită, 

Când pe coate 

Guri spurcate 


Suflă vânt, 

Să dărâme 

Din pământ? 

Când pe un sloi, rupând din pită, 
Baba Dochia-nvălită 

Cu opt sărici 

Stă covrig, 

Stă de-nghite 

Şi sughite 

Şi se vaicără 

De frig. 

Hei, e noapte-aceea, poate ! 


Înapoi 

La fulgii moi, 

Cumpenind a somn, pe coate, 
Cu tot gândul sus, la el, 
Șoptii : 

- Melc încetinel, 

Cu n-ai vrut să ieşi mai iute ! 
Nici viforniţă, nici mute 
Prin păduri nu m-ar fi prins? 
Iar acum, când focu-i stins, 
Hornul nins, 

Am fi doi s-alegem pene, 

Și alene 

Să chemăm pe moșul lene 
Din poiene, 

Să ne-nchidă : 

Mie gene, 

Ţie 

Cornul drept, 

Cel stâng, 

Binişor, 

Pe când se frâng 

Lemne-n crâng. 


Melc nătâng, 
Melc nătâng ! 


III 


Dintre pene și cotoare, 
Gata nins, 

Cum mijea un pic de soare 
Pe întins 

(În câmpie 

Colilie, 

Războind cu lunecuşul ; 
Și pieziş 

La povârniș, 

Din țăpoi săltând urcuşul), 
Mă-ntorsei subt aluniș... 
Și-l zării lângă culcușu-i 
De frunziş... 


Era, tot, o scorojită 

Limbă vânătă, sucită... 

O nuia, ca un hengher, 

Îl ţinea în zgărzi de ger ! 
Bale reci 

(Aspre benţi ce se-ntretaie) 
Sus, pe vreascurile seci, 

Îl prindeau : 

O frunză moartă, cu păstaie. 
Şi pe trupul lui zgârcit 
M-am plecat, 

Și l-am bocit : 

- Melc, melc, ce-ai făcut, 
Din somn cum te-ai desfăcut ? 
Ai crezut în vorba mea 
Prefăcută... Ea glumea ! 

Ai crezut că plouă soare, 
C-a dat iarbă pe răzoare, 


Că alunu-i, tot, un cântec... 
Astea-s vorbe și descântec ! 
Trebuia să dormi, ca ieri, 
Surd la cânt şi îmbieri, 

Să tragi alt oblon de var 
Între trup şi ce-i afar'... 

Vezi ? 

Ieşiși la un descântec ; 

Iarna ţi-a mușcat din pântec... 
Ai pornit spre lunci şi crâng, 
Dar pornişi cu cornul stâng, 
Melc nătâng, 

Melc nătâng ! 


Iar când vrui să-l mai alint, 
Întinsei o mână-amară 
De plâns mult... 

Și, dârdâind, 

Două coarne de argint 
Răsucit se fărâmară. 

Că e ciunt nu m-am uitat? 
Ci, în punga lui de bale, 
Cu-nsutite griji, pe cale 
L-am purtat 

Legănat : 

Pungă mică de mătasă... 
lar acasă 

L-am pus bine 

Sus, în pod 

(Tot lângă mine), 


Ca să-i cânt din când în când 
Fie tare, 
Fie-n gând : 


"Melc, melc, 
Cotobelc, 


Plouă soare 

Prin fânaţuri și răzoare, 
Lujerii te-aşteaptă-n crâng, 
Dar n-ai corn - 

Nici drept, 

Nici stâng ; 

Sânt în sân la moşul lene 
Din poiene ; 

Cornul drept, 

Cornul stâng... 

lama coarnele se frâng, 
Melc nătâng, 

Melc nătâng !" 


Uvedenrode 


(1926) 


For its tones by turns were glad 
Sweatly solemn, wildly sad. 


Longfellow (The slave singing at midnight) 


Păunul 


Se ploconea, răsăritean și moale, 

Mălai din mâna ta să ciugulească. 
Albastru pâlpâia şi cald, în poale, 
Ca pânzele alcoolului din ceașcă. 


Pe butură, nebunul tău cu scufă 
Ochi inegali grozav de trişti rotea, 
Și mâna ţi-a sucit, cum storci o rufă, 
Și-a rupt şi gâtul păsării, care bătea. 


Paralel romantic 


Numisem nunţii noastre-un burg, 
Slăvit cu ape-abia de curg, 

Ca un dulău trântit pe-o labă - 
Vechi burg de-amurg, în ţara şvabă. 


Scări, unghiuri, porţi! In prag de ușe, 
O, troli domoli, o, troli cu gușe, 
La ce vărsări, ca de venin, 


Vis crud striviţi și gând cretin! 


Stângi cuburi şubrede, intrate, 

De case roșii, zaharate; 

Verzi investiri, prin câte-un gang, 
Sub ceasuri largi - balang, balang! 


Riga Crypto şi lapona Enigel 
Baladă 


- Menestrel trist, mai aburit 

Ca vinul vechi ciocnit la nuntă, 
De cuscrul-mare dăruit 

Cu pungi, panglici, beteli cu funtă, 


Multîndărătnic menestrel, 

Un cântec larg tot mai încearcă, 
Zi-mi de lapona Enigel 

Și Crypto, regele-ciupearcă! 


- Nuntaș fruntaș! 

Ospăţul tău limba mi-a fript-o, 
Dar cântecul tot zice-l-aş, 

Cu Enigel și riga Crypto. 


- Zi-l, menestrel! 

Cu foc l-ai zis acum o vară; 
Azi zi-mi-l stins, încetinel, 
La spartul nunţii, în cămară. 


* 
Des cercetat de pădureţi 


In pat de râu și-n humă unsă, 
Impărăţea peste bureţi 


Crai Crypto, inimă ascunsă, 


La vecinic tron, de rouă parcă! 
Dar printre ei bârfeau bureţii 
De-o vrăjitoare mânătarcă, 

De la fântâna tinereţii. 


Și răi ghioci și toporași 

Din gropi ieşeau, să-l ocărască, 
Sterp îl făceau, și nărăvaş, 

Că nu voia să înflorească. 


În ţări de gheaţă urgisită, 
Pe-același timp trăia cu el, 
Laponă mică, liniştită, 

Cu piei, pre nume Enigel. 


De la iernat, la pășunat, 

În noul an, să-și ducă renii 
Prin aer ud, tot mai la sud, 
Ea poposi pe mușchiul crud 
La Crypto, mirele poienii. 


Pe trei covoare de răcoare 
Lin adormi, torcând verdeață, 
Când lângă sân un rigă spân 
Cu eunucul lui bătrân 

Veni s-o-îmbie cu dulceaţă: 


- Enigel, Enigel, 

Ti-am adus dulceaţă, iacă. 
Uite fragi, ţie dragi; 

Ia-i şi toarnă-i în puiacă. 


Rigă spân, de la sân, 
Mulţumesc dumitale. 

Eu mă duc să culeg 

Fragii fragezi, mai la vale. 


- Enigel, Enigel, 

Scade noaptea, ies lumine, 
Dacă pleci să culegi, 
Începi, rogu-te, cu mine. 


- Te-aș culege, rigă blând? 
Zorile încep să joace, 

Și eşti umed şi plăpând, 
Teamă mi-e, te frâng curând, 
Lasă. - Aşteaptă de te coace. 


- Să mă coc, Enigel, 

Mult aş vrea, dar, vezi, de soare, 
Visuri sute, de măcel, 

Mă despart. E roşu, mare, 

Pete are fel de fel; 

Lasă-l, uită-l, Enigel, 

În somn fraged și răcoare. 


- Rigă Crypto, rigă Crypto, 
Ca o lamă de blestem 
Vorba-n inimă-ai înfipt-o! 
Eu de umbră mult mă tem, 


Că dacă-n iarnă sunt făcută, 
Şi ursul alb mi-e vărul drept, 
Din umbra deasă, desfăcută, 
Mă-nchin la soarele-nţelept. 


La lămpi de gheaţă, supt zăpezi, 
Tot polul meu un vis visează. 

Greu taler scump, cu margini verzi, 
De aur, visu-i cercetează. 


Mă-nchin la soarele-nţelept, 
Că sufletu-i fântână-n piept, 
Și roata albă mi-e stăpână, 
Ce zace-n sufletul-fântână. 


La soare, roata se mărește; 

La umbră, numai carnea creşte 
Și somn e carnea, se dezumflă, 
Dar vânt și umbră iar o umflă? 


Frumos vorbi şi subțirel 
Lapona dreaptă, Enigel, 
Dar timpul vezi, nu adăsta, 
Iar soarele acuma sta 
Zvârlit în sus, ca un inel. 


- Plângi, preacuminte Enigel! 
Lui Crypto, regele-ciupearcă, 
Lumina iute cum să-i placă? 

El se desface ușurel 

De Enigel, 

De partea umbrei moi să treacă? 


Dar soarele, aprins inel, 

Se oglindi adânc în el; 

De zece ori, fără sfială, 

Se oglindi în pielea-i cheală. 


Și sucul dulce înăcreşte, 
Ascunsa-i inimă plesneşte; 

Spre zece vii peceţi de semn, 
Venin şi roșu untdelemn 
Mustesc din funduri de blestem; 


Că-i greu mult soare să îndure 
Ciupearcă crudă de pădure, 
Că sufletul nu e fântână 
Decât la om, fiară bătrână, 

Iar la făptură mai firavă 

Pahar e gândul, cu otravă - 


Ca la nebunul rigă Crypto, 
Cu focul inima i-a fript-o, 


De a rămas să rătăcească 
Cu altă față, mai crăiască; 


Cu Laurul-Balaurul, 

Să toarne-n lume aurul, 

Să-l toace, gol la drum să iasă 
Cu măsălariţa-mireasă, 

Să-i ţie de împărăteasă. 


Oul dogmatic 


Dogma: Şi Duhul Sfânt se purta deasupra apelor 


E. dat acestui trist norod 

Și oul sterp, ca de mâncare, 
Dar viul ou, la vârf cu plod, 
Făcut e să-l privim la soare! 


Cum lumea veche în cleştar, 
Înoată în subțire var 
Nevinovatul, noul ou, 

Palat de nuntă și cavou. 


Din trei atlazuri e culcușul 
În care doarme nins albuşul 
Atât de galeș, de închis, 

Ca trupul drag surpat în vis. 


Dar plodul? 

De foarte sus 

Din polul plus 

De unde glodul 
Pământurilor n-a ajuns, 
Acordă lin 

Și masculin 

Albuşului în hialin: 


Sărutul plin. 


* 


Om uitător, ireversibil, 

Vezi Duhul Sfânt făcut sensibil? 
Precum atunci, şi azi întocma: 
Mărunte lumi păstrează dogma. 


Să vezi la bolți pe Sfântul Duh 
Veghind vii ape fără stuh, 
Acest ou-simbol ţi-l aduc, 

Om şters, uituc. 


Nu oul roșu. 

Om fără saţ şi om nerod, 

Un ou cu plod 

Îţi vreau, plocon, acum de Paşte; 
Îl urcă-n soare şi cunoaște! 


* 


Și mai ales te înfioară 

De acel galben icusar, 
Ceasornic fără minutar, 

Ce singur scrie când să moară 
Și ou, şi lume. Te-nfioară 

De ceasul galben, necesar? 


A morţii frunte-acolo-i toată. 


În gălbenuș, 

Să roadă spornicul albuș, 
Durata-înscrie-în noi o roată. 
Întocma-dogma. 


* 


Incă o dată: 


E Oul celui sterp la fel, 

Dar nu-l sorbi. Curmi nuntă-n el. 
Și nici la cloşcă să nu-l pui! 

ÎI lasă-n pacea întâie-a lui, 


Că vinovat e tot făcutul, 
Și sfânt - doar nunta, începutul. 


Ajunul Paştilor, 1925 


Ritmuri pentru nunțile necesare 


Când planuri sună a cădere 
Și găzduiești la rea putere 
La neagra Damă Miriam 

În bande încinsă, de dinam. 


Capăt al osiei lumii! 

Ceas alb, concis al minunii, 
Sună-mi trei 

Clare chei 

Certe, sub lucid eter 

Pentru cercuri de mister! 


An al Geei, închisoare, 
Ocoleşte roatele interioare: 
Roata Venerii 

Inimii 


Roata capului 
Mercur 

În topire, de azur, 
Roata Soarelui 
Marelui. 


I 


Înspre tronul moalei Vineri 
Brusc, ca toţi amanțţii tineri, 
Am vibrat 
Înflăcărat: 


Vaporoasă 

Rituală 

O frumoasă 

Masă 

Scoală! 

În brățară tu fă-mi loc 
Ca să joc, ca să joc, 
Danţul buf 

Cu reverenţe 

Ori mecanice cadențe. 


Ah, ingrată, 

Energie degradată, 

Brută ce desfaci pripită 
Grupul simplu din orbită, 
Veneră, 

Inimă 

În undire minimă: 


Aphelic (a) 
Perihelic (b) 
Conjunctiv (dodo) 
Oponent (adio!) 


II 


Paj al Venerii, 

Oral 

Papagal! 

În cristalul tău negat 
Spre acel fumegat 
Fra Mercur 


De pur augur, 

Peste îngeri, șerpi şi rai 
Sună vechi: 

I-ro-la-hai, 


Mercur, astră aurită, 
Ce peri doi împodobită 
Lungi 

Cu pungi 

Pe boamba mare, 
Oarbă, de cercetătoare, 


O, Mercur, 

Frate pur 

Conceput din viu mister 
Și Fecioara Lucifer, 


Înclinat pe ape caste 

În sfruntări iconoclaste, 
Cap clădit 

Din val oprit 

Sus, pe Veacul împietrit, 


O, select 
Intelect 
Nunta n-am sărbătorit? 


III 


Uite, ia a treia cheie, 

Vâr-o în broasca - Astartee! - 
Și întoarce-o de un grad 
Unui timp retrograd, 

Trage porțile ce ard, 


Că intrăm 
Să ospătăm 
In cămara Soarelui 


Marelui 
Nun și stea, 


Abur verde să ne dea, 

Din căldări de mări lactee, 
La surpări de curcubee, 

- În Firida ce scânteie 
eteree. 


Paznicii 


Înaltă conexiune, 

Gardă eficace nunţilor, 

Drum și Carte: 

Pentru sumbrul rac al lui Marte, 
Pentru Jup 

- Acel Trup - 

Saturn centurat în aparte, 

Uran ca un tiv, 

Neptun aditiv; 


Cădelniţare în cor a nunțţilor, 
Din zece Lune, în rampă, 

O foarte cerească și amplă 
Mătanie a Frunţilor! 


Salut de pe scară de noapte, 
La sceptrul seral, 
De trei ori spiral: 
Al lumii râu static de lapte; 


Plecăciune joasă, 

La fața păroasă, 

Suptă, care ajună 

Apusă-n cărbunii din lună; 


Mătanie adâncă, 
Indoită încă 
Norului violaceu, 


Fumat lung, de soare, 
La ziua-n revărsare, 
Când pipăie sufletul meu. 


Infăţişare 


"Lol 'tis a gala night." 
Edgar Poe 


Pudrează râul tragic în oglindă, 
Cu de-amăruntul, cristalin, de bal; 
Săltate-n coc, volutele să prindă 
Perucii de argint - un encefal. 


La balul liniştit, de mare gală, 

De vrei să placi frumosului tău Domn: 
Treaz, poleieşte-ţi masca facială 

Și dinţii înverziţi de duh de somn; 


Luminile odăilor le stinge! 
Să-nceapă marea pară de opal, 

Când îngheţat, din iarna care ninge 
În creştet, ca-ntr-un parc, pe encefal. 


- Fii Domnului statură luminoasă, 
Cu gândul - sprinten fulger viitor! 
Să-ţi fie braţul spadă bătăioasă 
Și ochiul: disc lunar lunecător. 


Falduri 


Pentru William Wilson 


Somn mult, din plușuri. Vid în stal. 
Vegherea sticlei, drept cortină. 
Îndepărtat, ca-ntr-o odihnă 

Din membre limpezi, o, cristal! 


Sub mături, fluturi şi urâturi 

Mort - chipul meu, pe crengi de gâturi. 
Un glas din ceruri, cere: - Dacă 

Ai face-oglinzile să tacă? 


Din somn, din stofă sar deştept, 
Smulg fierul scurt, îl duc la piept. 
La ţărmul apelor de gală 

Strig hidra mea, chilocefală: 


- Întemniţate William, 

Cast hidrofil, te aşteptam 

Să treci maree, din oglindă 
În luna frunţii, să te-aprindă; 


Student stufos, Bostonian, 
Ceţoase Wilson William, 

Îţi jur, ar face-o bună mină 
Spini șase-n pielea ta marină! 


(De şase ori, în ape grele 

Sting fier aprins, până-n prăsele; 
Fulger cedat, just unghi normal, 
Cad reflectat, croiesc cristal.) 


Piei chip! Rămâi, cortină spartă, 
Pătrată Spanie pe-o hartă, 
Răpus, în mâini, pumnalul tras, 
În fund ursuz, de zahăr ars: 


Valuri frânte, gemene, 
Ruptură de cremene. 


Ce gând târziu mă suflă-acu? 


Să vântur nopţi "Bu-hu-hu" 
Ca la cântec, altădată? 


Se toarce vorba, închegată, 
Cutia încet se-ncuie-n piept 
In scrisul apei caut drept. 


Uvedenrode 


La râpa Uvedenrode 
Ce multe gasteropode ! 
Suprasexuale 
Supramuzicale ; 


Gasteropozi ! 

Mult limpezi rapsozi, 
Moduri de ode 
Ceruri eșarfă 

Antene în harfă : 


Uvedenrode 
Peste mode şi timp 
Olimp ! 


Ceas în cristalin 
Lângă fecioara Geraldine ! 


Dantelele sale 
Ca floarea de zale, 


Prin braţele ei 
Gheţari de idei, 


La soarele sfânt, 
Egal - acest cânt: 


Ordonată spiră, 
Sunet 


Fruct de liră, 
Capăt paralogic, 
Leagăn mitologic, 


Din șetrele mari 

Apari : 

O cal de val 

Peste cavală 

Ca varul deasupra-n spirală ! 


Încorporată poftă, 
Uite o fată: 
Lunecă o dată, 
Lunecă de două 
Ori, până la nouă, 
Până o-nfăşori 

În fiori uşori, 
Până-o torci în zale 
Gasteropodale ; 


Până când, în lente 
Antene atente 
O cobori : 


Pendular de-ncet, 
Inutil pachet, 
Sub timp, 

Sub mode 

În Uvedenrode. 


SFÂRȘIT 


Joc secund 


(1930) 


...ne fût-ce pour vous en donner l'idée 


Stéphane Mallarmé (Villiers) 


Joc secund 


Din ceas, dedus, adâncul acestei calme creste, 
Intrată prin oglindă în mântuit azur, 

Tăind pe înecarea cirezilor agreste 

În grupurile apei un joc secund, mai pur. 


Nadir latent! Poetul ridică însumarea 

De harfe resfirate ce-n zbor invers le pierzi, 
Şi cântec istoveşte: ascuns, cum numai marea 
Meduzele când plimbă sub clopotele verzi. 


Timbru 


Cimpoiul veşted luncii, sau fluierul în drum 
Durerea divizată o sună-ncet, mai tare? 

Dar piatra-n rugăciune, a humei despuiare 
Și unda logodită sub cer, vor spune - cum? 


Ar trebui un cântec încăpător, precum 
Foșnirea mătăsoasă a mărilor cu sare; 

Ori lauda grădinii de îngeri, când răsare 

Din coasta bărbătească al Evei trunchi de fum. 


Grup 


E temniţa în ars, nedemn pământ. 
De ziuă, fânul razelor înşală; 

Dar capetele noastre, dacă sânt, 
Ovaluri stau, de var, ca o greşală. 


Atâtea clăile de fire stângi! 

Găsi-vor gest închis, să le rezume, 

Să nege, dreaptă, linia ce frângi: 

Ochi în virgin triunghi tăiat spre lume? 


Înecatul 


Fulger străin, desparte această piatră-adâncă; 
Văi agere, tăiați-mi o zi ca un ochean! 
Atlanticei sunt robul vibrat spre un mărgean, 
Încununat cu alge, clădit în praf de stâncă, 


Un trunchi cu prăpădite crăci vechi, ce stau să pice, 
Din care alte ramuri, armate-n şerpi lemnoși, 

Bat apele, din care baia albastră să despice 

Limbi verzi, şuierătoare, prin dinţii veninoși. 


Orbite 


Colo, dimineaţa mea, 
Viu altar îți miruia: 


Ca Islande caste, norii 
In, dorită, harta orii, 


Ageri, șerpii ce purtai, 


Șerpii roşii, scurşi din rai. 


Și, cules, albastrul benţii 
De pe jerbele Juvenţii. 


* 


Lăncile de iarbă mici 
Le păzea căţeaua Bitsch, 


Inimi mari dormeau pe ţară, 
Munţi, cu sângele afară? 


Cunoscut acelor zori 
În fântâni, 
în șerpi, 
în nori. 


Statură 


Să nu prelingă, să nu pice 
Viu spiritul, robit în ea, 
La azimi albe să-l ridice: 
Sfiit pruncia ei trecea. 


Sori zilnici, grei, adreau sub dungă, 
Uşor sunau în răsărit; 

Și nori ce nu știau s-ajungă 

Și munții, câţi va fi-întâlnit, 


Suiau cu iezerii, să cate 

La anii falnici, douăzeci. 
Vedeau din ceasul ce nu bate 
- Din timp tăiat cu săbii reci. 


Increat 


Cu 'Treptele supui văditei gale 
Sfânt joc în speranţă, de pe sund, 
Treci pietrele apunerii egale 
Supt văile respinse, ce nu sunt. 


Ţi-e inima la vârste viitoare 

Ca șearpele pe muzici înnodat, 
Rotit de două ori la mărul-soare, 
În minutare-aprins - şi încrestat. 


Izbăvită ardere 


de George Bacovia 


Curcanii au mutat pe soare șirul 
De gâturi cu, nestinşi, cartofii roşii. 
La cerul lăcrămat şi sfânt ca mirul 
Rotunzi se fac şi joacă pântecoşii! 


Șuviţa stelei noi întinge-n ape, 

Un stăpânit pământ ascultă ani, 
Pământul s-a lipit de steaua-aproape. 
Nuntesc, la curtea galbenă, curcani. 


Poartă 


Suflete-n pătratul zilei se conjugă. 

Pașii lor sunt muzici, imnurile - rugă. 
Patru scoici, cu fumuri de iarbă de mare, 
Vindecă de noapte steaua-n tremurare. 


Pe slujite vinuri frimitură-i astru. 

Munţii-n Spirit, lucruri într-un Pod albastru. 
Raiuri divulgate! Îngeri trimeși 

Fulgeră Sodomei fructul de măceș. 


Lemn sfânt 


În văile Ierusalimului, la unul, 

Păios de raze, pământiu la piele: 

Un spic de-argint, în stânga lui, Crăciunul, 
Rusalii ard în dreapta-i cu inele. 


Pe acest lemn ce-aş vrea să curăţ, nu e 
Unghi ocolit de praf, icoană veche! 
Văd praful - rouă, rănile - tămâie? 

- Sfânt alterat, neutru, nepereche. 


Legendă 


Străluminaţi ca nişte unghii, 
Sub scuturi, îngeri au lăsat 
Cherubul văii să-l înjunghii, 
- Sădiţi în aer ridicat. 


Și limfa pajiştelor pale 
Se pleacă soarelui ferit 
Al certei sere animale: 
Îngână sângelui ivit. 


Scris, râul trece - în mai - albastru 
Şi varurile zilei scad, 

E rana Taurului astru. 

Vădita ţară, Galaad. 


Aura 


Mire, văzut ca femeiea, 
Cu părul săpat în volute, 


De Mercur cumpănit, nu de Geea, 
Căi lungi înapoi revolute; 


La conul acesta de seară, 

Când sufletul meu a căzut 
Și cald, aplecatul tău scut 
ÎL supse, ca pata de ceară, 


Crescut, între mâini ca de apă, 
Ce lucru al tainei cercai? 

Sub verdele lumilor plai 

Arai o lumină mioapă. 


Mod 


Te smulgi cu zugrăviţii, scris în zid, 
La gama turlelor acelor locuri, 
Întreci orașul pietrei, limpezit 

De roua harului arzând pe blocuri, 


O, ceasuri verticale, frunți târzii! 

Cer simplu, timpul. Dimensiunea, două; 
Iar sufletul impur, în calorii, 

Și ochiul, unghi și lumea aceasta-nouă. 


- Înaltă-n vânt te frângi, să mă aştern 

O, iarba mea din toate mai frumoasă. 

Noroasă pata aceasta de infern! 

Dar ceasul - sus; trec valea răcoroasă. 


Secol 
Răsărit al crestelor de păsări, 


Steme nicăiri în fâlfâit, 
Bântuie, când soarelui voit 


Arcuite pajurile căţări. 


Seceri dintre secete-au sclipit! 

Chemi zidul ars, cu ierburile cimbruri, 
Anulare unor albe timpuri, 

Sub arginţii muntelui orbit. 


Margini de seară 


Pendulul apei calme, generale, 
Sub sticlă sta, în 'Ţările-de-Jos. 
Luceferii marini, amari în vale; 
Sălciu muia și racul fosforos. 


Un gând adus, de raze şi curbură 
(Fii aurul irecuzabil greu!) 
E.xtremele cămărilor de bură 
Mirat le începea, în Dumnezeu. 


Steaua imnului 


"Asemenea seri se întorc, zice-se, de demult." 
M.I. Caragiale (Craii de Curtea Veche, pag. 36) 


Râu încuiat în cerul omogen, 
Arhaic Unt, din lăudată seară, 
Scurs florilor, slujind în Betleem, 
Când gărzile surpate înviară. 


Să port, - sub raze deget șters înting, - 
Un liniștit, un rar și tânăr mugur 

Prin ger mutat, prin tufele de zinc, 

La stâncile culcate: să le bucur. 


Suflet pierdut 


Scăzută zării blândă e ţara minerală. 
- Inel și munte, iarbă de abur înzeuat. 
A ofilirii, numai această foarte pală 
Făclie, pe ghicirea Albastrului ouat. 


Minţiri, lumini! Scăpată, doar sfânta, ca o maică, 

- Ars doliul ei; cu fruntea călcată de potcap; 

Scăldând la dublul soare, apos, de la Drăgaică, 
Rotundul, scund în palmă, duh simplu-în chip de nap. 


Dioptrie 


Înalt în orga prismei cântăresc 

Un saturat de semn, poros infoliu. 

Ca fruntea vinului cotoarele roşesc, 
Dar soarele pe muchii curs, - de doliu. 


Aproape. Ochii împietresc cruciș 
Din fila vibrătoarei ca o tobă, 
Coroana literei, mărăciniş, 

Jos în lumină tunsă, grea, de sobă. 


Odaie, îndoire-n slabul vis! 

- Deretecată trece, de-o mătuşe - 
Gunoiul tras în conuri, lagăr scris, 
Adeverire zilei - prin cenuşe. 


Desen pentru cort 


O, veacul legiuise militar 
In litere ca turnul ţuguiate! 


Urzite căi, neverosimil var, 
Prin dimineaţa ierbii înmuiate. 


Spălări împărtășite! Înnoiţi 
Arginturile mari botezătoare 

Și inima călărilor - spuziţi 

De dreapta ziua aceasta suitoare. 


- Ei vor sălta, la drum cu Novalis, 
Prin șvabii verzi, ţipate în castele, 
Să prade tremuratul plai de vis, 
Prielnic potrivirilor de stele! 


Edict 


Această pontifică lună 

Cuvântul adormiţilor e, 
Din roua caratelor sună 
Geros, amintit: ce-ru-le. 


O sobă, cealaltă mumie. 
Domneşte pe calul de șah, 
La Moscova verde de-o mie 
De turle, ars idol opac. 


Dogoarea, podoaba: răsfeţe 
Un secol cefal și apter. 

- Știu drumul Slăbitelor Fete, 
Știu plânsul apos din eter. 


Din periodice 


Elan 


Sunt numai o verigă din marea îndoire, 
Fragilă, unitatea mi-e pieritoare; dar 

Un roi de existenţe din moartea mea răsar, 
Și-adevăratul nume ce port e: Unduire. 


Deci, arcuit sub timpuri, desfășur lung ţesut 

De la plăpânda iarbă la fruntea gânditoare, 

Și blondul șir de forme, urcând din soare-n soare, 
În largul vieţii revarsă un trecut. 


Din călătoarea undă, din apele eterne, 
Îmi însușesc vestmântul acelor care mor, 
Și înnoit și ager alerg - subtil fior - 

Prin săli orgolioase ori umede caverne? 


Și astfel, în pământuri croindu-mi vaste porţi 
Spre ritmuri necuprinse de minte vreodată, 
Aduc Înaltei Cumpeni povara mea, bogată 
De-atâtea existente şi tot atâtea morți. 


Lava 


Te-nnăbușşai în pâcla încinsei atmosfere, 

O, tu, noian de lavă ce-aveai să fii pământul! 
Făptura nu sunase din trâmbiţi de cratere, 
Nu fulgerase încă, în noaptea ta, cuvântul? 


Ce surdă clocotire, ce-nceată așteptare 
Sub aburii roşiatici, sub aburii de fier, 


Când înspre noi tărâmuri voiai o revărsare, 
Când, oprimat de umbră, tu presimţeai un cer! 


Dar se desprinse vălul, şi-o boltă-ndepărtată 
Din zâmbetu-i albastru desfășură spre tine; 
O clipă-a fost? şi totuși, sclipirea ei curată 
Te-a înfrățit de-a pururi cu sferele senine. 


De-atunci, spre-o altă lume fluida-ţi formă tinde, 
Cu slava-ntrevăzută un dor fără de sațiu 

Ar vrea să te-mpreune? şi ca s-o poţi cuprinde, 
Tentacule lichide îți adânceşti în spaţiu. 


Copacul 


Hipnotizat de-adânca și limpedea lumină 

A bolților destinse deasupra lui, ar vrea 

Să sfarme zenitul, şi,-nnebunit, să bea, 

Prin mii de crengi crispate, licoarea opalină. 


Nici vălurile nopţii, nici umeda perdea 

De nouri nu-i gonește imagina senină; 
De-un strălucit albastru viziunea lui e plină, 
Oricât de multe neguri în juru-i vor cădea? 


Dar când augusta toamnă din nou îl înfășoară 
În tonuri de crepuscul, când toamna prinde iară 
Sub casca lui de frunze un rod îmbelşugat, 
Atunci, intrând în simpla, obşteasca armonie 
Cu tot ce-l limitează și-l leagă împăcat, 

În toamna lui, copacul se-nclină către glie. 


Banchizele 


Din aspra contpire a gerului polar 


Cu verzi şi stătătoare pustietăţi lichide, 
Sinteze transparente de străluciri avide 
Zbucnesc din somnorosul noian originar. 


Mereu rătăcitoare, substratul lor închide 
Tot darul unui soare roşiatec și avar, 
Apoi, de-a lungul nopţii, tot aurul stelar 
Și toată înflorirea reflexelor fluide. 


Iar când, târziu, prin trude-ndelungi și fir cu fir 
Au strâns în năvi de gheaţă un fabulos Ofir, 
Iluminate, pline de spomica lor muncă, 


Pornesc să-şi întrunească ascunsele comori, 
Și peste mări de umbră și linişte aruncă 
Efluviile unor neprihănite zori. 


Panteism 


Vom merge spre fierbintea, frenetica viaţă, 
Spre sânul ei puternic, cioplit în dur bazalt, 
Uitat să fie visul și zborul lui înalt, 

Uitată plăsmuirea cu aripe de ceaţă! 


Vom cobori spre calda, impudica Cybelă, 

Pe care flori de fildeş ori umed putregai 

Îşi înfrăţesc de-a valma teluricul lor trai, 

Şi-i vom cuprinde coapsa fecundă, de femelă. 


Smulgându-ne din cercul puterilor latente, 
Vieţii universale, adânci, ne vom reda; 

Iar nervii noștri, hidră cu mii de guri, vor bea 
Interioara-i mare de flăcări violente. 


Și peste tot, în trupuri, în roci fierbinţi - orgie 
De ritmuri vii, de lavă, de freamăt infinit, 
Cutremurând vertebre de silex ori granit, 


Va hohoti, imensă, Vitala Histerie? 


Arca 


În turburatu-mi suflet am construit o arcă 

- Informă nălucire de biblic corăbier -, 

Şi turme-ntregi de gânduri pe puntea ei se-mbarcă, 
Noroade-ntregi, plecate puternicului cer. 


E vremea să se-abată mânia lui! O ploaia 
De stropi rigizi întinde zăbrele de oţel. 
Corabia aleargă? în negura greoaie, 
Corabia se-nclină, şi-aleargă fără ţel? 


Și cel din urmă creștet de munte se cufundă? 
- Spre care țărm, Stăpâne, spre care Ararat 
Din bruma depărtării mă poartă-adânca undă? 
S-a coborât pe ape linţoiu-ntunecat. 


Aud cum se destramă un suflet undeva, 
Departe, în a ploii acidă melopee? 

E noapte-n larg? lar arca te aşteaptă, Jehova, 
Pe mările din suflet să fereci curcubee. 


Munţii 


Posomorâta lor înlănţuire 

Nu e decât un spasm încremenit - 
Supremă încordare de granit, 
Rămasă dintr-o altă întocmire. 


Demult, când dorul lor nebiruit 

Îi logodi cu vasta strălucire, 

Un braţ semeţ au repezit spre fire? 
Dar gheaţa înălțimii l-a-mpietrit. 


Şi-n vremea ce c-un gest de renunțare 
Atâtea stânci expiră-n vijelie, 
Șuvoiul apei neîncăpătoare, 


- Șerpuitoare formă veşnic vie - 
Prin necuprinsa zărilor câmpie 
Se-ndreaptă către mări odihnitoare? 


Pentru marile Eleusinii 


Când calda strălucire a lunilor toride 

Va prinde să decline, când soare potolit 
Spre golfuri de-ntuneric va luneca trudit, 
Îşi va rosti chemarea din nou Eumolpide? 


La vorba lui, pătrunsă de-un tăinuit fior, 
Tu vei ghici durerea Zeiţei pământene 

Și plânsetul Fecioarei, ce câmpuri leteene 
I-e dat mult timp să ude în roua ochilor. 


Şi-n toamna somptuoasă de purpură și nacru, 
În toamna unde seara încheagă tonuri vii, 
Prin surda picurare a orelor târzii 

Îţi vei purta tristeţea, încet, pe Drumul Sacru. 


Nocturne bolți vor ninge din slăvi misterul lor, 
i s-o răsfrânge-n suflet tăria-ngândurată, 

Iar sfânta ta durere va trece legănată, 

În ritmuri largi şi grave, de corul sferelor. 


Pe Calichor, în templul încins de roci calcare, 
Acolo te aşteaptă, cucernic, dorul meu: 

Acolo vei ajunge în Marea Noapte, greu 

De gânduri, de neliniști, de-adâncă-nduioşare. 


Mă vei urma? Cuvântul va depăna domol 
Povestea fără nume a nunţii subterane; 


Uimit, îi vei cuprinde supremele arcane 
Din culmi nebănuite şi limpezi, de simbol. 


Iar când, topit în apa adâncilor mistere, 
Zeiţei chtoniene întreg te vei fi dat, 

Cu mâini îngemănate şi gând cutremurat 
Îţi voi aduce iarba culeasă în tăcere? 


Peisagiu retrospectiv 


I 


O, desfrunzirile din urmă! 

Te uită, vastele păduri 

Stau veştede sub greaua turmă 
De nori haotici și obscuri. 


Te uită, soli ai crustei albe 
Ce-o să se-așeze de pe-acum, 
În dantelări de fine salbe, 

Pe tufă umedă, pe drum. 


Un cinic puf au nins scaieţii? 
Și totuşi, iată-mă venit 

În faţa toamnei şi-a tristeții 
Cu gândul iarăși ispitit, 


De-avântul surd care destinde 
Tot mai departe largu-i zbor 
Deasupra zărilor murinde, 

A sumbrei văi, a tuturor. 


II 


De-a lungul tristelor răzoare 
Pe care vântul grămădi 
Atâtea crengi rătăcitoare, 


Mângâietoare vei veni? 


Din glasul toamnei vei renaște 
Iubirii mele, vis fugar, 

Și însetatul va cunoaște 

Beţia vinului tău rar? 


Vei fi atunci izbăvitoarea? 
Deşi umbrit de-un mort trecut, 
Îmi vei aduce totuși floarea 
Neprihănitului sărut? 


Şi-n pacea-ntinderii, cuvântul 
Pe-atâtea buze bănuit, 

Dar iar intrat în noapte, sfântul 
Cuvânt, va fi, va fi rostit? 


III 


Miraj fluid, formă fugară, 
Străbate surele poteci 
Șerpuitoare şi coboară 

În toamna vânturilor reci. 


Dorinţa mea îţi va aprinde 
Ardori ce nu se pot grăi, 

Şi-n ciuda umbrei ce se-ntinde 
Ne vom iubi, ne vom iubi, 


Până când anii vor aşterne, 

În colb mărunt, argintul lor; 
Până când, greu de ierni eterne, 
Slăvitul prinţ al orelor 


Va obosi să mai adaste 
Ivirea ultimilor sloi, 

Și bolta nopţii sale vaste 
Va-ncovoia și peste noi. 


Fulgii 


Cad fulgii șovăielnici în stoluri fără număr 

Din nevăzute urne ei cad pe albul umăr 

Al dealurilor prinse de-o crustă argintie. 

Oştiri de nori aleargă? - Ce surdă simpatie, 

Nori turburi, nori metalici, spre voi întins mă poartă? 
Aţi prefăcut în domuri de-argint natura moartă 

Și-aţi pus în peisagiu un nou fior de viaţă, 

Voi, blocuri mohorâte, convoi de-obscură ceață!? 


Tot plumbul meu din suflet, o, forme călătoare, 
Ca voi să se topească în gânduri de ninsoare, 
Căci, iată, vine vremea când - albe, împietrite - 
Pe gând descăleca-vor zăpezi neprihănite? 


Cad fulgii șovăielnici, așa cum în poveste 

Cad stropi de piatră scumpă, uşor şi leneş, peste 
Un strălucit războinic, cuprins de-o vraje-adâncă. 
- Asemenea câmpiei, sub cerul vânăt încă, 
Ținuturi ale minţii, lăsaţi să vă-mpresoare, 

Lăsaţi să cadă-ntr-una din neaua altui soare, 

Ce veșnic braţul ritmic al timpului aruncă? 


Cad flori de-argint, de spumă pe lunca-n sărbătoare, 
Și vânturi potolite întinsurile-alintă, 
Și fluturi albi s-adună în pâlcuri orbitoare, 


- O, suflete, ca lunca te-mbracă-n hiacintă? 


Luntrea 


Teorbele sonore şi cântecele toate 
Au adormit în burgul târziei noastre nunți; 


Și în stăruitorul declin, chiar tu renunți 
Să întârzii pe culmea posomorâtă. Poate 


El doar să mai rămână? el, somptuosul crin 
Al formei care urcă şi se desprinde, parcă, 
De malul apei, unde tot gândul tău se-mbarcă 
Îndurerat, nesigur și silnic Lohengrin? 


Sfielnic gând, tu nu vezi cum luntrea frământată 
Și lebăda grăbită spre sfintele păduri 

Vor să-mplinești porunca? Dar încă nu te-nduri 
Să laşi ţinutul veşted al nunţii de-altădată! 


Zoreşte, iar pe faldul uşor de hiacint 
Îmbracă-ntâia armura, şi vechea ta mândrie 
Se-nalţă spre uitatul regat, ce te îmbie 
Statura ta turnată în luminos argint. 


Vei trece? Marii codri fremătători de plângeri, 
Înfioraţi de câte-un romantic hallali, 

Îşi vor bolti frunzișul; o clipă vor cocli 

Și coif, şi scut în jocul virilelor răsfrângeri; 


Zori neasemuite, apusuri de castele 
Aprinse, sub metalul curat s-or oglindi, 
lar străvezia noapte va creşte şi rodi 
Prin apele armurii răsade-ntregi de stele; 


Fugarnic sfânt, tu lasă ca fluviul să te poate? 
Dar dincolo de luntrea îngustă nu privi, 
Căci apa-ţi va trimite și va întipări, 
Întunecată, faţa iubirii voastre moarte! 


Când va veni declinul 


Cu mâini învineţite de umblet lung prin ger 
Voi reintra în mine când va veni declinul; 


Voi cobori să caut, pierdută-ntr-un ungher, 
Firida unde arde c-un foc nestins Divinul. 


Și flăcării voi spune: "Fior al caldei firi, 
Joc viu ori şovăielnic de galbenă maramă, 
Vibrare necurmată, zigzag de pâlpâiri, 
Uşoară şi fierbinte văpaie, te destramă; 


Redă nemărginirii fugarul tău mister? 
Mereu mai străvezie, mereu mai necuprinsă, 
Prin sure și înalte pustiuri de eter 

Desfășură pe hăuri o horbotă aprinsă. 


Deasupra ta, deasupra haoticului drum, 
Cupolele nocturne te-or strejui hieratic; 
Iar tu vei fi parfumul lunecător, de-acum, 
Pe-a lumilor întinsă tipsie de jeratic. 


Curând, sub faldul umbrei nu vei mai desluși 
Nici recea Astartee, nici încruntata Gee? 
Doar spuza sidefată în depărtare, și 

În preajmă - goana unor năluci opiacee. 


Vulturi de flăcări, aştrii spre tine s-or purta. 
Vâslirii lor solemne deschide-atunci ferestre 
Și bea din plin vârtejul stârnit în preajma ta 
Cum altădată boarea pădurilor terestre. 


Respiră, crești mai vastă? în plasma unde doar 
O singură năvală de năzuinţi se-aprinde, 
Asemeni unei mare şi lacom protozoar, 
Înmugurindu-ţi braţe, în noapte le întinde. 


Al tău, al tău, cuprinsul întregului dintâi, 
Din negura-Andromedii la sorii din Centaur, 
Stăpânitoare, soarbe tot cerul, și rămâi 

Prin marea de funingini năvodul plin cu aur. 


Râul 


Din culmea unde, mai presus de nor, 
Doar gheaţa îşi sculptează diamantul, 
Te prăvăleai, gigantic clocotitor, 

Cât zarea-ntins, haotic ca neantul. 


În jurul tău, frânturi de stâncă, lut, 
Cadavre ale florei uriașe, 
Monumentau un nenturnat trecut? 
Și nicăieri, în goana pătimașe, 


Reflux liniștit nu locuia 

Cu lumea lui năvalnicele ape? 

Dar anii au trecut? Din matca ta, 

Prea strâmtă-atunci, ai dispărut aproape. 


Oglindă călătoare, cer mobil, 

Te-ai încadrat întro ușoară spumă 
Și-ţi porţi acum cristalul tău steril 
Spre-a mărilor îndepărtată brumă. 


Dar murmurul, acord eternizat, 
Neîncetat mărirea ta o plânge; 
Și-ntregul tău trecut, pietrificat, 
În unda potolită se răsfrânge. 


Umanizare 


Castelul tău de gheaţă l-am cunoscut, Gândire; 
Sub tristele-i arcade mult timp am rătăcit, 

De noi răsfrângeri dornic, dar nici o oglindire 
În stinsele-i cristale ce-ascunzi nu mi-a vorbit; 
Am părăsit în urmă grandoarea ta polară 


Și-am mers, şi-am mers spre caldul pământ de miazăzi, 
Și sub un pâlc de arbori stufoși, în fapt de seară, 
Cărarea mea, surprinsă de umbră, se opri. 


Sub acel pâlc de arbori sălbateci, în amurg 
Mi-ai apărut - sub chipuri necunoscute mie, 
Cum nu erai acolo, în frigurosul burg, 

Tu, muzică a formei în zbor, Euritmie! 


Sub înfloriţii arbori, sub ochiul meu uimit, 
Te-ai resorbit în sunet, în linie, culoare, 
Te-ai revărsat în lucruri, cum în eternul mit 
Se revărsa divinul în luturi pieritoare. 

O, cum întregul suflet al meu ar fi voit 

Cu cercul undei tale prelungi să se dilate, 
Să spintece văzduhul și - larg și înmiit - 

Să simtă că vibrează în lumi nenumărate? 


Şi-n acel fapt de seară, uitându-mă spre Nord, 
În ceasul când penumbra la orizon descreşte, 
lar seara întârzie un somnolent acord, 

Mi s-a părut că domul de gheaţă se topeşte. 


Convertire 


Unei femei din Nord 


Prin ce-nnodate drumuri, pornind, la ce răscruce 
Începe noaptea noastră să curgă, nu mai ştiu. 
Văd doar la geamuri fuga trăsurii ce ne duce 
C-un sac de somn pe capră - ghebosul. 


În limba ţării tale mă necăjeam a spune 
Că ești supremul bine, înaltul meu regat, 
Că nu cuprinde altă dulceaţă și minune 
Orașul zmeu, orașul ţestos şi ferecat. 


Cu ochi în jumătate, ce vor să spună "Hai!", 
Priveai la omul oacheş venit din Valahai. 

Cu ochi pe jumătate, căci nu ţineai să-l măsuri, 
Întâia mea cucoană de voaluri şi mătăsuri! 


Pe crengi de vis, doi umezi de muguri, ochii tăi, 
Se deschideau în floare; când lampe din odăi 
Burau lumină scumpă la geamul de trăsură, 

Cu foarte mare frică te-am sărutat pe gură. 


Și te-am rugat cu ciudă, de mila mea plângând, 

Să uiţi de stângăcia băiatului ce sânt. 

Că eu visez? cum pruncul flămând la sân, la maică, 
De carnea ta curată și albă de nemţoaică. 


Mai rară ca răcoarea în luna lui Cuptor, 
Mi-ai lunecat în braţe, ai desfăcut fuior 
Tot părul ca un galben, întins eter de miere? 


Și m-ai făcut c-un lucru de preţ mai știutor: 
Că două sânt, nu una, femeie și muiere. 


Ultimul centaur 


"Din Soarele îmbrățișat de Nour" 


În ziua din urmă zori, din loc în loc, 

Năuc? Dar mai spre seară desfăşură deodată 
Pe asfinţitul verde, cu lespedea mâncată, 
Regescul vas de gânduri crescut în dobitoc. 


Tăriile topiră nepotrivitul bloc? 

Târziu, spre geruri albe, o carne înnorată 
Porni în melc de abur, pe când, dezgărdinată, 
Se lămurea din noapte o inimă de foc. 


Statornic gâde, Umbra - mâner masiv și dâre - 


Căzu peste jeratec cu grelele satâre, 
Și luminosul bulgăr îl despică, felii. 


Pământul ațipeşte. Răzleţ, nici un centaur, 
Dar de nestinsul ropot al clarei herghelii 
In zăcăminte sună filoanele-i de aur. 


Gest 


Toiagul vechi, pe care l-a ciuruit, l-a ros 

Și cariul, şi custurea, ţi-l trec de-acum. Ca mine 
Vei ispiti la rându-ţi temutele destine, 

Urcând și tu sub cerul de fier și chinoros. 


Te-așteaptă mohorârea pustiului pietros! 

Nu șovăi, străbate-o; iar când - diamantine - 
Pădurile de gheţuri se vor ivi pe cline, 
Încrezător azvârlă ciomagul de prisos; 


Din povârniș, în steiuri, din stânci, în văgăune 
Izbit de lespezi, ciotul va face să răsune 
Cu lung și mare vuiet tot hăul de granit, 


Dar sus, sub îngânata lumină-abia născândă, 
Lăsând să scape râsul din pieptul rău sporit, 
Acopere căderea cu hohot de izbândă. 


Selim 


El a venit când, singur şi mic, în pragul ușii 
Îmi răcoream la vântul de-amurg obrazul-jar, 
Când - ghindă cafenie - picau jos cărăbușii, 
Când era zarea frunză uscată de stejar. 


Cu ţâţe tăvălite-n funinginea din slavă, 
Tot mai aproape norii - ei mă-nţărcau întâi; 


In somn plângeam să-mi șteargă priveliștea hârlavă 
Și piroteam pe prispă cu pragul căpătâi. 


Dar feţe mai lăţoase, mai cornorate, turmă 
Nășteau sub ţarc de gene şi se prindeau în şir 
La hora dezmăţată a spaimei, ce se curmă 
Târziu, când mâini de lună presară tibişir? 


Și haimana, și pururi încăierat cu vântul: 
Din târg, în mahalale: din Schei, în vreun cătun, 
Un strigăt de-nserare îşi trăgăna cuvântul 
Ca o manea de moale, şi larg: "Hai, bragă bun”. 


Hazliu şi larg, ca turul ce-l vântură șalvarii, 
Aşa sporea un strigăt. Şi iacă: ochi gălbui 
Printre uluci, în umbră, rotiră icusarii. 
(Amestecul şi aspru, și blând, din ochii lui!) 


Săgeţile zvâcneau în puf de rugă. 

Să nu urmez chemării adânci aş fi putut? 
La namila din poartă m-am năpustit în fugă, 
Obrajii să mi-i sprijin pe palmele de lut. 


- Giugiuc, mi-am zis, iar ochii priviră mai cruciş. 
De mult n-a fost la turcul atât aliș-veliş? 

Zi darnică, de lapte şi miere, aferim! 

Hai, ia ce vrei din coșul lui Haivada Selim. 

Și trase mucavaua panereului turtit? 


Ca sculele-n sipeturi, aşa mi-aţi răsărit, 

Alviţe rumenite, minuni de acadele 

Sticloase - numai tremur, văpăi şi ape, ca 
Ocheanele de limpezi, de mici, la fel de grele? 
O rază prăfuită prin toate furnica. 


Și dârdâind sub brumă și colții de migdale, 
Rahatul părea urmă de-ngheţ după topit. 
Un candel cât o nucă, prin perne de halvale, 


Dormea-n trandafiriul lui şters şi aburit. 


(Răsfrângeri vechi? Cuvântul nencăpător nu poate 
Să zică iazul verde ce-mi tremurați și-acum? 
Bietul turc legat de biete cleştare?) Dintre toate, 
El candelul mi-alese, apoi, adus a drum, 


Porni mânat de seară și înghiţit de cale, 
Târând opinca-ntoarsă şi creaţă, fără spor, 
Cădelnițând din coșul cu dulci zaharicale, 
Din doniţa-nflorită lovită de picior? 


Acolo? noapte, uliţi şi vaguri suburbane 
Topiră pe-ndelete năluca lui Selim. 

În candel, pânza lunii se răsuci - turbane - 
Şi-o stea ilic de umbră cusu cu ibrişim. 


Protocol al unui club Matei Caragiale 


Președinte de onoare Al. Rosetti 


"Vis al galeșei Floride și-al ostroavelor Antile", 
Orchidee! nu eşti însăși arta marelui Matei, 

Cu a selbelor cădere în corole și mantile 

Sau cu Anzii albi în funduri ca o moarte de Protei? 


Neajunsă, precum lancea unor iaduri vegetale, 
Sub sărutul muştei Mima somptuos ca un manşon, 
Locuieşte cetluită somnurile-i seminale 

În o rouă de poleiuri: Raşelica Nachmansohn. 


O! vegheat din jilțul Naibei al Pământurilor Nalte, 
De atlaz tulip în creștet încheiat cu cap de mort, 
"Mult" poesc, cioplirea unei rare și pierdute dalte, 
Paşadia îşi despoaie înnoptat semeţu-i port. 


O! scuipat de înverzita tuse a spumelor putride, 


Cocoţat pe naufragii, nefiresc ca într-un ochean, 
Impuind cămara nopţii cu oracole stupide 
Gore freamătă-n jiletcă de râios batracian. 


Cântec, lebădă străpunsă, sol a harfelor eline, 
Strămutat pe mândre prapuri de năierii tăi vikingi 
Până adânc în moleșala quintelor manueline, 
Alter ego, o! Pantazi, ce atlanticele învingi, 


Linișştit rapsod al stelei ninsă în umbra străvezie, 
Răsunând ca din legendă, ca din pânzele dintâi, 
Liric pur! Închipuirea te petrece în vecie 

Drept la racla ta de ape cu atolii căpătâi. 


* 


"Vis al galeşei Floride şi-al ostroavelor Antile", 

Cupă limpede! ești numai arta marelui Matei. 

Inima rămâne această moartă, între reci feştile 
Fumegând pe Curtea Veche, la pangar, într-un bordei, 


Nu străina frumuseţe, bunul plac şi veresia, 

Însă schimnica împăcată și făcliile ce ard! 

Trupul scade sub velinţe, sufletul e în Rusia, 

La un orb mormânt de raze, prins în Cavalerul Guard. 


- Ce închide orchideea, ce ne sunt acele Indii 
Mările creole unde bântuia piratul Kidd? 
Consimţind o plecăciune insulelor biacintii, 
Cartea Crailor la fila cea mai turbure o deschid: 


Acolă, ca de cutremur saltă slova mateină 

Sub lucrarea Corcoduşei, aspra floare de maidan. 
În vis mut gabrovenimea cumpăneşte în ruină, 
Zveltă, surla Judecăţii lasă o umbră pe cadran. 


* 


- Dreaptă pravilă, dar zumzet de vestiri răsăritene, 


Fiinţa noastră se clădeşte cu scriptura ta, Matei! 
Prim și ultim Caragiali, ca o holdă de antene 
Te alegem viu din vântul despletitelor idei. 


lată, arsă în aur roșu și în a smalţului rigoare 
Slava netedă și rară, stricta glorie, o ţii. 
Neamurile iau aminte. Și pe Crai va să coboare 
Greu, cordonul Sfintei Ana al măreţei-împărăţii. 


Bălcescu trăind 


lui Al. Rosetti 


Leagăn amar, săracii mei Bălcești! 
Lut simplu, smălțuit ca și o cană, 
Pe Topolog culcat nu mai bocești 
Azi inima dintâi republicană. 


A lui! Căci athanasic au sunat 

Mii surle. Lespezi cască. Sar sigilii. 
Și peste un făcut, absurd regat 

Un palid oaspe calcă, din Sicilii. 


O, frate cărvunar, întreg trăieşti! 

Din moarte ai păstrat doar străvezimea, 
Ci din amurgul pajerii crăieşti 
Cârteşte-ntunecat burtăverzimea. 


Ai multursuzei tagme, gianabeţi 
Cu oftica-nţeleși și cu exilul, 

Un veac avar te vrură sub peceti, 
Și zveltei libertăţi suciră trilul. 


Ce-nseamnă! Astăzi piatră ești, din unghi, 
Republicii Române Populare, 

Adeveritul mare, singur trunchi: 
Bălcescu, început de calendare. 


Addenda 


Iacob Steiner 


Un ins, rămas, cu dinadinsul, 
Din Schwitzera, cantonul Uri. 
Dar geniul îi fuma ca ninsul 
Jungfrau, sub gheaţa învestiturii. 


Amar, ciudat, certat cu norma 
Răzbind târziu, pân' la Berlin 
Vrăji în slujbe negre Forma, 
În săli drapate-n doliu plin. 


Un ins, la fel : încins în bură, 
Dar deșertat de orice geniu, 
Citesc la alba ta făptură 

În firea aceasta de mileniu 


Și - strict - bătut în teoreme, 
Acel inel perenial 

Ţi-l trec : gătită de cu vreme 
Pentru Sabatul cel mai pal. 


21 februarie 1954 


Portret 


Deci versul meu legat în largi turbane 
De lănci zbârlit, ca ţeasta unei cegi, 
Cu albele-i prăpăstii şi capcane 

De munte-opioman, nu-l înţelegi ! 


L-am scris, e drept, când ochii mei văzură 
Rusalca unui iezer scandinav, 

Eşti însă : ritm, vigoare şi măsură, 

Suavii Francii duhul tău e sclav. 


Încât, înadunate, calme linii 

Încerc să prind filonul scump, nativ, 
Privirea grea ce delegai grădinii 

Și chipul tău în noapte, sub masiv. 


Era leirea sutei optsprezece 
Cu-abia gânditul arc al buzei tors, 
Cu genele străvechi în care zace 
Un codru-adânc de farmec dureros. 


Din goarne palide, târzii, cocoșul 
Herald al lepădării a sunat ; 
Frunzişul desei nopţi căzu sub roșul 
De suliți? chipul tău e desenat. 


